

**PSIHOLOŠKO SAVJETOVALIŠTE SVEUČILIŠNOG SAVJETOVALIŠNOG CENTRA**

u suradnji sa

**ZAKLADOM SVEUČILIŠTA U RIJECI**

raspisuje

**NATJEČAJ**

**ZA**

***Ciklus psihoedukativnih radionica za poboljšanje vještina organizacije vremena***

Natječaj se raspisuje s ciljem odabira **12** studenata. Radionice će se održavati **21. i 28. studenog 2012. od 18:00 do 19:30 sati** u prostoru Sveučilišnog savjetovališnog centra.

**Rok za podnošenje prijava jest 9. studenog 2012. godine do 23.59 sati.**

Konačni rezultati natječaja objavljuju se 16. studenog na mrežnim stranicama Zaklade, a svi prijavljeni biti će obaviješteni e-mailom.

**Ravnateljica Zaklade Voditeljica Sveučilišnog savjetovališnog centra**



**dr. sc. Sanja Barić, izv. prof prof. dr. sc. Ivanka Živčić Bećirević**

**Organizatori**

Psihološko savjetovalište Sveučilišnog savjetovališnog centra u suradnji sa Zakladom Sveučilišta u Rijeci organizira ciklus psihoedukativnih radionica za poboljšanje vještina organizacije vremena.

**Zašto sudjelovati u radionicama?**

Dan ima samo 24 sata, a nerijetko nam se čini da bi nam trebala još najmanje 2-3 sata da bi stigli obaviti sve ono što moramo i želimo. Planiramo previše aktivnosti ili uopće ne planiramo, a na kraju smo nezadovoljni onime što napravimo i uvijek mislimo da smo trebali i mogli više. Organizacija vremena je vještina na kojoj se može poraditi. Upravo s ciljem poboljšavanja svojih vještina organizacije vremena organiziraju se radionice „kako bolje organizirati svoje vrijeme?“.

Napravi prvi korak prema boljoj organizaciji vremena – prijavi se na radionice.

**Opis aktivnosti**

Kroz dva susreta sudionici radionica imat će priliku prepoznati svoje "kradljivce" vremena i upoznati različite strategije planiranja vremena pomoću kojih se mogu bolje organizirati. Obuhvatit će se teme postavljanja ciljeva (dugoročno i kratkoročno planiranje), tehnike planiranja vremena i pridržavanja plana s ciljem poboljšanja vlastite učinkovitosti i povećanja zadovoljstva svojom organizacijom.

Voditeljice radionice:

Ines Jakovčić, dipl. psiholog - prof.

* znanstveni novak Odsjeka za psihologiju Filozofskoga fakulteta u Rijeci
* stručni suradnik u Sveučilišnom savjetovališnom centru s višegodišnjim iskustvom u savjetovanju studenata

Gorana Birovljević, dipl. psiholog - prof.

* djelatnica Psihološkog savjetovališta Sveučilišnog savjetovališnog centra
* iskustvo u savjetovanju studenata

**Tko se može prijaviti**

Prijaviti se mogu studenti Sveučilišta u Rijeci. Veličina grupe ograničena je na 12 sudionika zbog specifičnosti načina rada – radionički pristup. U slučaju većeg broja prijavljenih odabir se vrši isključivo temeljem analize motivacije prijavljenih (motivacijsko pismo).

**Vrijeme i mjesto održavanja**

Radionice će se održavati 21. i 28. 11. 2012. godine od 18 do 19.30 sati, na Građevinskom fakultetu na Kampusu na Trsatu (Radmile Matejčić 3) u prostoru Sveučilišnog savjetovališnog centra - soba 140.

**Upute za prijavu**

Natječaj je otvoren od **29. listopada do 9. studenog 2012**.

Prijave je potrebno **ispuniti on-line (prijavni obrazac i motivacijsko pismo)** i poslati na **e-mail: zaklada@uniri.hr (zaključno do 9.11. u 23:59h).**

Rezultati natječaja biti će objavljeni 16. studenog na mrežnim stranicama Zaklade, a svi prijavljeni biti će obaviješteni i e-mailom.

**Mjere za zaštitu od mogućeg sukoba interesa**

Zaklada Sveučilišta u Rijeci u svom radu slijedi najviše profesionalne i etičke standarde u skladu s Etičkim kodeksom Sveučilišta u Rijeci te očekuje da se ti standardi poštuju prilikom provedbe djelatnosti podržanih od strane Zaklade.

Tijekom procesa vrednovanja i odabira prijava te u procesu njihove provedbe, svaki oblik diskriminacije, uznemiravanja te odstupanja od načela objektivnosti i nepristranosti smatra se neprihvatljivim.

Očekuje se od članova Upravnog odbora i svih osoba uključenih u djelatnosti podupirane od strane Zaklade da izbjegavaju svaki oblik sukoba interesa.